Panayiotou-verhoor uitgestel - Maroela Media
Christopher Panayiotou, die man wat beskuldig word van die moord op sy vrou, Jayde, het Woensdagoggend vlugtig in die Port Elizabeth-landdroshof verskyn waar die saak uitgestel is vir verdere ondersoek.
Panayiotou het saam met die beweerde huurmoordenaar, Sizwe Vumazonke, en die derde beskuldigde, Sinethemba Nenembe, verskyn. Die drie sal in die St. Albans-gevangenis in aanhouding bly tot hul volgende hofverskyning op 11 Januarie.
Panayiotou is in April in hegtenis geneem nadat hy na bewering die huurmoord van sy vrou gereël het. Jayde se liggaam is op 22 April in ŉ afgeleë gebied naby die Kwanobuhle-township buite Uitenhage gevind, nadat sy buite die Stellen Glen-veiligheidskompleks in Kabega Park ontvoer is. Sy het gestaan en wag vir haar vriendin saam met wie sy werk toe sou ry, maar het verdwyn voordat haar vriendin opgedaag het.
Intussen het Panayiotou se prokureurs aansoek gedoen om toestemming om gedeeltes van die polisiedossier te sien. Die verdediging het versoek om die dossier te sien om ŉ aansoek om borgtog in te dien geskoei op nuwe feite.
Staatsadvokaat Marius Stander het Dinsdag in die hooggeregshof in Port Elizabeth gesê die ondersoek sal teen Maart afgehandel wees en hy sal dan gewillig wees om aan die verdediging se versoek te voldoen. Regter John Smith sal volgende week uitspraak lewer of die verdediging se versoek toegestaan sal word of nie.
Geniet jou feestyd ou seun.
Hoe lank wil julle nog die saak ondersoek……..???
Vir my part kan hulle die saak nog 5 jaar ondersoek solank hy in aanhouding bly is alles reg